Rosztov Aréna

A Rosztov Aréna (oroszul: Ростов Арена) labdarúgó-stadion az oroszországi Rosztov-na-Donu városában a Don folyó bal partján nem messze a városközponttól. Egyike azoknak az oroszországi stadionoknak, amelyet a 2018-as labdarúgó-világbajnokságra építettek. Habár a világbajnokságra úgy építették, hogy 45 000 néző befogadására legyen alkalmas, a tervek szerint a sporteseményt követően befogadóképességét lecsökkentik 25 000 főre. Megnyitása óta háromszor adott, a világbajnokságot követően pedig rendszeresen ez a stadion ad helyet az orosz labdarúgó-bajnokság első osztályában szereplő FK Rosztov labdarúgócsapat hazai mérkőzéseinek a korábbi Olimp-2 stadion helyett. Története Az új stadion tervei akkor váltak ténylegessé, amikor Oroszország nyerte a világbajnokság megrendezésének jogát, és a mérkőzések egyik házigazdájának Rosztov-na-Donut választották. A felépítendő sportlétesítményről már 2012 októberében azt gondolták, hogy igazi áttörés lehet a város életében, illetve a turisták számára is vonzerővel bírhat. A Don folyót általában a város határvonalának tekintik, hiszen a város szinte minden létesítménye, épülete a folyótól északra található. A stadion az első jelentősebb építmény a folyó túlsó, déli, addig lényegében érintetlen oldalán, ami egyrészt növeli a város vonzerejét a világbajnokság ideje alatt, másrészt azt követően a város déli irányú terjeszkedését is ösztönzi. A Rosztovi terület főépítésze, Alekszej Poljanszkij szerint a stadion elősegítheti a folyó másik oldalának fejlődését, hiszen a létesítmény köré egy teljesen új központot kívánnak létrehozni a közeljövőben. 2012 decemberében a Populous építészeti céget és látványtervét választották végül a stadion megépítéséhez. Habár az első, talajelőkészítő munkálatok 2013-ban megindultak, csak 2015 elején kezdődtek meg az alapozási munkák. 2013-ban a talajelőkészítő munkák során öt, fel nem robbant második világháborús bombát találtak, ami miatt azonnal megszakították a stadionépítés folyamatát. 2016 áprilisában a Rosztovi terület építésügyi minisztere, Nyikolaj Bezuglov elmondta, hogy a stadion építése nagyon jól halad, nincsenek vele késésben, ezzel a gyorsasággal tartható lesz a 2017. december 25-i átadási határidő. Bár a vb-re készülő stadionok közül ez volt az egyik, amelyiknek a projektje a legkésőbb kezdődött el (2014 végén-2015 elején), 2016 áprilisáig elkészült az építmény külső szerkezetének 69%-a, a lépcsőknek több mint 71%-a, a falazási munkáknak pedig 90%-a; a leendő jegyirodák elkészültsége a legalacsonyabb, 17%-os. Korábban ugyan azt tervezték, hogy az itteni stadion az egyik leglátványosabb lesz Oroszországban, azonban ez a terv túl költségesnek bizonyult a rubel leértékelődése következtében összezsugorodott költségvetésnek, és túl nehezen megvalósíthatónak a nagyon későn megindult földmunkáknak köszönhetően. Így új koncepció született a kivitelezésre vonatkozóan: a korábbi elképzeléseket a lehetőségek szerint leegyszerűsítették, amennyire csak lehetséges volt, s legfeljebb annyi import nyersanyagot használtak fel innentől kezdve, amennyit feltétlenül igényelt az építkezés. Még ezekkel az új, költségcsökkentő intézkedésekkel is a legdrágább vb-stadion maradt a maga 20 milliárd rubel (300 millió dollár) feletti pénzráfordítással. A stadiont 2017-re tervezték befejezni, de csak 2018-ra készült el teljesen: hivatalosan 2018. április 15-én nyitották meg, s ez alkalomból játszott itt először hazai bajnoki meccset az FK Rosztov, ellenfele az FK SZKA-Habarovszk volt. A stadion formáját a környéken található kurgánok inspirálták. A 2018-as labdarúgó-világbajnokság itteni mérkőzései A stadionba az alábbi öt vb-mérkőzést szervezték: Jegyzetek